Side 52

KORTSIKTIG OG UANSVARLEG OLJEPOLITIKK FRÅ HØGRE

tysdag 30.11.2010

Stortingsrepresentantane Siri Meling og Ivar Kristiansen frå Høgre hevdar i Bladet Vesterålen 24. november at spørsmålet om opning av dei verdifulle og sårbare havområda utanfor Lofoten, Vesterålen og Senja gjeld «framtidas velferd». I røynda er det snakk om å sette på spel den siste store torskebestanden i verda og køyre over norsk fiskerinæring for å forlenge den norske oljealderen med nokre månader.

Det er nødvendig med ein smule meir realisme med omsyn til kva eventuelle inntekter frå oljeverksemd i skreien si fødestue kan bety for Noreg. Oljedirektoratet har sett på kor mykje olje og gass som venteleg finst i dei omstridde havområda, og anslaget deira er på 202 millionar standard kubikkmeter oljeekvivalentar. Til samanlikning blei det i fjor vunne ut 239 millionar standard m3 oljeekvivalentar på norsk sokkel. Det er med andre ord mindre olje og gass utanfor Lofoten, Vesterålen og Senja enn det vi i Noreg pumpar opp på eitt år.

Spørsmålet om opning av Lofoten, Vesterålen og Senja for oljeverksemd kan altså på ingen måte seiast å vere «eit av dei viktigaste spørsmåla når det gjeld framtidas velferd», slik Meling og Kristiansen påstår. Å gi oljebransjen tilgang til dette unike området vil berre forlenge oljealderen med ti månader. Er det verdt det?

Dei fremste ekspertane i Noreg, med det politikarane liker å kalle verdas beste havforskingsinstitutt i spissen, seier tvert nei til oljeboring her fordi det er sjølve kjerneområdet for fiskebestandane våre. Lofotfisket og skreien har vore ei særs viktig handelsvare for Noreg i tusen år. Og han kan halde fram med å vere det i uoverskodeleg framtid, om vi forvaltar han fornuftig. Fiskerinæringa vil vere ein av bærebjelkane for Noreg når oljen ein gong tar slutt.

Trass faglege råd foreslår likevel Høgre å spele hasard med ein av dei viktigaste fornybare ressursane våre. Og dei gjer det for å forlenge den norske oljealderen med ti månader. Forstå det den som kan, men spesielt ansvarleg eller langsiktig politikk er det i alle fall ikkje.

Gaute Wahl

Leiar i Folkeaksjonen oljefritt Lofoten, Vesterålen og Senja